Iñigo Cabacas Herri Harmaila

Iñigo Cabacas Herri Harmaila edo ICHH 2013. urtean sorturiko Athleticzalez osatutako kolektibo bat da. 

Izena 2012. urtean Athletic - FC Schalke 04-ren arteko Europako partidu baten ondoren Ertzaintzak pilotakada batez eraildako Iñigo Cabacas Lizeranzu gazte Athleticzalearen omenez hartzen du. 

 Historia 
Kolektibo honen sorreraren arrazoi nagusia San Mames estadioko azkeneko urteetako giroaren gainbehera suspertzea izan zen. Ondorio honetara iritsi ziren Athleticzale talde eta norbanako asko eta 2013an (San Mames estadio berria estreinatzear zegoela) prozesu bateratzaile baten bidez Iñigo Cabacas Herri Harmaila eratu zuten San Mames estadio berrian giroa suspertzeko asmoz.

Hasiera batean kolektibo bat izan beharrean kolektiboen topagune bat zen, herri harmailak izen hori hartzen zuen topagunea hain zuzen ere, norbanako eta talde zein kolektibo ezberdinez osaturiko espazio bat. HNT, Zazpiak Bat, Euskal Lions, Piratak eta beste kolektibo historiko eta berri ezberdinek zein norbanako independenteek osatzen zuten hasiera batean ICHH deituriko harmaila edo topagunea. 

Bere sorreran ICHH topagunea 700 eserleku baino ez zituen estadioan eta Athleticzaleen talde ezberdinak batzeko eta animatzeko espazio bat izan zen, gerora, denboraren poderioz ICHH kolektibo edo talde izaera hartzen joan zen eta topagune edo harmaila izateari utzi zion, talde edo kolektibo bakoitzak harmailan eta kalean bere espazio eta ikur propioa edukiz.

Gaur egun San Mameseko ipar harmaila osoa herri harmaila bat da, 4.000 pertsonentzako lekua. Iñigo Cabacas Herri Harmaila (ICHH) ipar harmaila hori okupatzen du kolektibo propio moduan, beste hainbat talde, kolektibo, abonatu eta norbanakoekin batera. 

Egun 400 kidez osatuta dago ICHH taldea.  

 Jarduera 

 Animazioa 
Iñigo Cabacas Herri Harmailak San Mames mitikoaren giroa berreskuratu eta San Mames berrira bideratzea du helburu, horretarako hainbat ekimen aurrera ateratzen du. Ekimen horien barruan sar litezke tifoen gauzatzea eta herri abestiak berreskuratzeko ekimena, besteak beste. Beraz, estadioan animazioaren zati handi baten dinamizazioaz arduratzen da taldea; hala nola, tifoen eraketan eta animatzeko kanta ezberdinen sorkuntzan, aipatu bezala, baina kaleak animatzeko ekimenetan ere parte hartzen du. Kalean Athleticen partidu garrantzitsuen aurretik kalejirak edota elkarretaratzeak antolatzen ei ditu, animazioa pizteko asmoz.  

 Aldarrikapen politiko eta soziala 
ICHH-k bere burua athleticzale, ezkertiar, abertzale, antifaxista, feminista eta euskaltzale gisa definitzen du eta animatzeaz gain aldarrikapen politiko eta sozialak bideratzeko ere erabiltzen ditu harmailak eta kaleak. Euskal nortasunaren zein aberriaren aldarria eta antifaxismoa taldearen oinarri ideologikoak dira.

Palestinako genozidio sistematikoa salatzeko hamaika ekimen burutu ditu, bai kalean eta baita harmailetan ere. Euskal Herrian ematen diren aldarri eta borroka sozial eta politikoak ere sostengatzen ditu, hala nola langileen eskubideen aldeko greba orokorrak deitzen direnean hauei babesa emanez (2023-ko greba feminista orokor historikoa barne), euskararen aldeko ekimenetan parte hartuz eta harmaila euskalduntzeko eragile aktiboa izanik, faxismoari espazioa itxiz eta gizartean modu kritikoan eta eraldatzailean eragiten saiatuz. 

Animazio grebak edo etenaldiak ere baliatzen ditu protesta moduan. Futbol herrikoia (sarrera duinekin) aldarrikatzen du eta futbol modernoa gaitxetsi.

 Ikus, gainera 

 Herri Norte Taldea
 Athletic Club
 San Mames
 Bilbo

 Erreferentziak 
Kategoria:Athletic